
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău




2
[bookmark: _Hlk209601656]pentru aprobarea Regulamentului privind procedura de testare, autorizare și înregistrare a produselor fitosanitare care nu sunt autorizate în statele membre ale Uniunii Europene și modificarea unor hotărâri ale Guvernului
------------------------------------------------------------
În temeiul art. 57 alin. (31) din Legea nr. 403/2023 privind introducerea pe piață a produselor fitosanitare și pentru modificarea unor acte normative (Monitorul Oficial al Republicii Moldova, 2024, nr. 89-92, art. 131), cu modificările ulterioare și al art. III alin. (2) din Legea nr. 79/2026 pentru modificarea unor acte normative (autorizarea produselor fitosanitare) (Monitorul Oficial al Republicii Moldova, 2026, nr. 202-205, art. 192), Guvernul HOTĂRĂŞTE: 
1. Se aprobă:
1.1. Regulamentul privind procedura de testare, autorizare și înregistrare a produselor fitosanitare care nu sunt autorizate în statele membre ale Uniunii Europene, conform anexei nr. 1;
1.2. Modificările ce se operează în unele hotărâri ale Guvernului, conform anexei nr. 2.
2. Agenția Națională pentru Siguranța Alimentelor, în termen de 3 luni de la data intrării în vigoare a prezentei hotărâri, elaborează și aprobă Planul de acțiuni de monitorizare/post-autorizare a produselor fitosanitare și de respectare a condițiilor de autorizare, precum și Procedura de nimicire sau de valorificare a producției agricole obținute de pe loturile pe care au fost efectuate testările cu produse fitosanitare și le plasează pe pagina sa web oficială.
3. Instituția Publică Centrul Național Sănătatea Animalelor, Plantelor și Siguranța Alimentelor, în termen de 60 de zile de la data publicării prezentei hotărâri, elaborează modelele de cereri prevăzute la pct. 5, modelul etichetei prevăzut la subpct. 7.14 din anexa nr. 1 și Regulamentul privind procedura competitivă de selecție anuală a entităților pentru testarea produselor fitosanitare, precum și criteriile detaliate de calificare și evaluare și le plasează pe pagina sa web oficială.
4. Prezenta hotărâre intră în vigoare la expirarea termenului de o lună de la data publicării în Monitorul Oficial al Republicii Moldova. Prezenta hotărâre se aplică până la finalizarea procedurilor inițiate în temeiul cererilor de testare și de autorizare depuse până la 31 decembrie 2027, potrivit art. 57 alin. (3²) din Legea nr. 403/2023 privind introducerea pe piață a produselor fitosanitare și pentru modificarea unor acte normative. 




Prim-ministru						VASILE TOFAN
























Semnează:

Ministrul agriculturii
și industriei alimentare				Eugeniu OSMOCHESCU
Vizează:




Secretar general al Guvernului			               	         Alexei BUZU

Anexa nr. 1 
la Hotărârea Guvernului nr._____/2026
Regulamentul privind procedura de testare, autorizare și înregistrare a produselor fitosanitare care nu sunt autorizate în statele membre ale Uniunii Europene
Capitolul I
DISPOZIȚII GENERALE
1. Prezentul Regulament stabilește procedura de testare, autorizare și înregistrare a produselor fitosanitare care nu sunt autorizate în statele membre ale Uniunii Europene.
Prezentul Regulament se aplică exclusiv produselor fitosanitare care nu sunt autorizate în statele membre ale Uniunii Europene, pentru care cererile de testare și de autorizare au fost depuse până la 31 decembrie 2027, potrivit art. 57 alin. (3¹) și (3²) din Legea nr. 403/2023 privind introducerea pe piață a produselor fitosanitare și pentru modificarea unor acte normative (în continuare – Legea nr. 403/2023). 
2. Scopul Regulamentului privind procedura de testare, autorizare și înregistrare a produselor fitosanitare care nu sunt autorizate în statele membre ale Uniunii Europene (în continuare – Regulament) este stabilirea cadrului procedural pentru testarea produselor fitosanitare în condiții de câmp, evaluarea eficienței acestora și determinarea impactului asupra sănătății umane și mediului în vederea autorizării și înregistrării acestora în Registrul de stat al produselor fitosanitare și fertilizante (în continuare – Registrul de stat).
3. În sensul prezentului Regulament se utilizează următoarele noțiuni:
3.1. autorizație pentru produs fitosanitar (în continuare – autorizație) – act administrativ al autorității competente de eliberare a autorizației prin care se permite introducerea pe piață și utilizarea produsului fitosanitar;
3.2. autoritate competentă de eliberare a autorizației – astfel cum este definit la art. 4 din Legea nr. 403/2023;
3.3. dosar – ansamblul documentelor prevăzute la pct. 7, prezentate de solicitant în vederea testării și/sau autorizării produsului fitosanitar;
3.4. eficiență – o măsură privind efectul global al aplicării unui produs fitosanitar asupra sistemului agricol ;
3.5. etalon – produs fitosanitar autorizat împotriva organismului dăunător vizat, utilizat ca produs de referință, ale cărui utilizări autorizate, spectru de acțiune, mod de acțiune, timp și metodă de aplicare sunt apropiate de cele ale produsului testat;
3.6. înregistrare – operațiune administrativă de înscriere a produsului fitosanitar autorizat în Registrul de stat; 
3.7. mostră – o cantitate determinată, reprezentativă și identificabilă de produs fitosanitar, pusă la dispoziție de către solicitantul testării/autorizării;
3.8. producător – persoană care fabrică produse fitosanitare, substanţe active, agenţi fitoprotectori, agenţi sinergici, coformulanţi sau adjuvanţi, pe cont propriu sau în bază de contract încheiat cu o altă parte; 
3.9. program de testare – document anual care stabilește produsele fitosanitare supuse testării, entitățile responsabile și condițiile de realizare;
3.10. solicitant – producătorul sau reprezentantul acestuia, care depune o cerere de testare sau autorizare a unui produs fitosanitar;
3.11. testare a produsului fitosanitar – ansamblu de cercetări experimentale realizate în condiții de câmp pe parcele experimentale sau spații protejate pentru evaluarea eficienței produsului fitosanitar în scopul elaborării condițiilor de utilizare argumentată a acestuia în agricultură şi/sau silvicultură;
4. Autoritatea competentă de eliberare a autorizației și responsabilă de implementarea prezentului Regulament este Instituția Publică Centrul Național Sănătatea Animalelor, Plantelor și Siguranța Alimentelor (în continuare – IP CNSAPSA).
CAPITOLUL II
DEPUNEREA CERERII ȘI EXAMINAREA DOSARULUI
5. Cererea privind testarea și/sau autorizarea produsului fitosanitar se depun de către solicitant la IP CNSAPSA, conform modelului elaborat de acesta. 
Tarifele pentru testarea produselor fitosanitare sunt cele prevăzute în anexa la Regulamentul cu privire la tarifele pentru executarea testării produselor fitosanitare și fertilizante și modul de utilizare a resurselor financiare acumulate, aprobat prin Hotărârea Guvernului nr. 200/1995 și se achită de către solicitant la data depunerii cererii.
6. Examinarea cererilor se efectuează de către IP CNSAPSA în termen de 60 de zile de la data înregistrării cererii complete. Dacă cererea nu este completă, IP CNSAPSA propune solicitantului să prezinte documentele lipsă și stabilește un termen în acest sens.
7. Cererea este însoțită de un dosar care conține:
7.1 date privind identitatea produsului fitosanitar (denumirea comercială, denumirea producătorului și datele privind siturile de producere, compoziția produsului fitosanitar, tipul și forma preparativă a produsului fitosanitar);
7.2. date privind aplicarea produsului fitosanitar (mecanismul de acțiune asupra organismului dăunător, norma de aplicare, metoda de aplicare, cultura, numărul de tratamente);
7.3. datele privind proprietățile fizice, chimice și tehnice ale produsului fitosanitar;
7.4. metodele de determinare a reziduurilor substanței active din compoziția produsului fitosanitar la culturile agricole (produsele alimentare) şi în elementele de mediu (apă, sol, aer);
7.5. metodele de determinare a substanței active în produsul fitosanitar;
7.6. studiile toxicologice acute a produsului fitosanitar sau estimările toxicologice acute a produsului fitosanitar autorizat în statele membre ale Uniunii Europene, inclusiv studiile toxicologice acute, subcronice și cronice a substanței/substanțelor active; 
7.7. studiile privind expunerea riscului pentru operatori, lucrători sau datele privind expunerea calculată;
7.8. datele privind limitele maxime de reziduuri în produsele alimentare;
7.9. datele privind intervalul de pauză până la recoltare și termenii de așteptare pentru efectuarea lucrărilor manuale, mecanizate;
7.10. datele privind evaluările eco-toxicologice și comportament în mediu;
7.11. studiile privind eficiența produsului fitosanitar și compatibilitatea acestuia cu alte produse fitosanitare (după caz);
7.12. recomandările privind transportarea, manipularea, depozitarea și utilizare a produselor fitosanitare în conformitatea cu prevederile cadrului normativ din domeniul securității și sănătății în muncă;
7.13. măsurile de protecție individuală, manifestările clinice în caz de intoxicație și măsurile de prim ajutor în caz de intoxicare;
7.14. proiectul etichetei în limba română, conform modelului aprobat de IP CNSAPSA;
Cererea de testare este însoțită de dosarul prevăzut la prezentul punct, cu excepția subpct. 7.11 și 7.14, care se prezintă odată cu cererea de autorizare.
8. În cazul în care produsul fitosanitar a fost înregistrat în Republica Moldova anterior intrării în vigoare a prezentei hotărâri și dispune de teste de eficiență efectuate conform Îndrumărilor metodice aprobate de Consiliul republican interdepartamental pentru aprobarea produselor fitosanitare și fertilizante (în continuare – Consiliu), precum și de recomandări de utilizare pe teritoriul Republicii Moldova, iar cercetările și observațiile cunoscute asupra organismelor dăunătoare nu prezintă informații de rezistență la una dintre substanțele active, acesta nu este supus testării în cadrul Programului de testare.
În această ipoteză solicitantul depune cererea de autorizare potrivit pct. 5, însoțită de dosarul prevăzut la pct. 7.
9. Prin derogare de la pct. 8 produsul fitosanitar este inclus în Programul de testare la cererea solicitantului sau în cazul când sunt disponibile noi informații tehnico-științifice despre produsul fitosanitar, substanțe active sau rezistența organismelor dăunătoare ce se propun a fi controlate.
10. Cererea de testare este depusă în cazul când lipsesc date de eficiență și se intenționează ca produsul fitosanitar să fie inclus în Programul de testare al anului de referință.
11. Produsul fitosanitar inclus în Programul de testare conform pct. 10 este supus cercetărilor în condiții de câmp pe parcele experimentale sau spații protejate pentru evaluarea eficienței acestuia.
12. Dosarele produselor fitosanitare recepționate în condițiile prevăzute la pct. 8 – 11 sunt supuse evaluării pericolului și riscului pentru sănătatea umană și mediu.
CAPITOLUL III
PROGRAMUL DE TESTARE
13. Programul de testare se elaborează anual de către IP CNSAPSA și se coordonează cu Consiliul, în conformitate cu prevederile Anexei nr. 4 la Hotărârea Guvernului nr. 524/2024 cu privire la organizarea și funcționarea Instituției Publice Centrul Național Sănătatea Animalelor, Plantelor și Siguranța Alimentelor. Programul include lista produselor fitosanitare supuse testării, entitățile responsabile și condițiile de realizare a testărilor.
14. Testarea produselor fitosanitare se efectuează în scopul evaluării și/sau confirmării eficienței acestora, în sensul subpct. 3.4, în vederea stabilirii condițiilor de utilizare. 
15. Testarea produselor fitosanitare se efectuează de către entități publice și/sau private (în continuare – entități), selectate anual de către IP CNSAPSA prin procedură competitivă, transparentă și nediscriminatorie, organizată anterior elaborării Programului de testare. La procedura competitivă pot participa entitățile care dețin personal științific și tehnic calificat în domeniul protecției plantelor, dispun în proprietate sau posesie de infrastructura necesară, precum laboratoare, spații de lucru, terenuri și câmpuri de testare, sere și mijloace tehnice specifice, și au capacitatea de a aplica metodele și îndrumările metodice aprobate pentru fondarea, desfășurarea experiențelor și evaluarea eficienței biologice.
16. În Programul de testare sunt incluse produsele fitosanitare ale căror substanțe active sunt aprobate pentru utilizare și care întrunesc condițiile privind coformulanții inacceptabili, aprobate de autoritatea competentă de elaborarea politicelor.
17. La includerea produsului fitosanitar în Programul de testare, IPCNSAPSA desemnează entitățile responsabile de efectuarea testelor dintre cele selectate în urma procedurii competitive desfășurate conform pct. 15.
18. Solicitantul coordonează în prealabil cu IP CNSAPSA, în cadrul Programului de testare, volumul şi termenele de executare a lucrărilor, cu indicarea spectrului de acțiune biologică, culturile şi organismele dăunătoare împotriva cărora se aplică, metodele de aplicare şi regulile de protecție a muncii şi a mediului înconjurător. Solicitantul este în drept să asiste la fondarea și desfășurarea testărilor de eficiență a produsului fitosanitar inclus în Programul de testare.
19. Solicitantul testării produsului fitosanitar care a fost inclus în Programul de testare, prezintă gratuit mostre în ambalajul producătorului, până la inițierea experiențelor de testare.
20. Introducerea pe teritoriul țării a mostrelor de produse fitosanitare în scopul testării și autorizării acestora, se efectuează în baza notificării emise de către Instituția Publică Centrul Național Sănătatea Animalelor, Plantelor și Siguranța Alimentelor la cererea solicitantului.
21. Mostrele menționate la pct. 19 sunt însoțite de recomandările producătorului privind utilizarea inofensivă a produsului fitosanitar.
22. IP CNSAPSA distribuie mostrele entităților desemnate pentru efectuarea testării produsului fitosanitar conform Programului de testare.
CAPITOLUL IV
PROCEDURA DE TESTARE A EFICIENȚEI ȘI DE EVALUARE A PERICOLULUI PENTRU SĂNĂTATEA UMANĂ ȘI MEDIU
23. Organizarea, coordonarea și controlul asupra procesului de testare a produselor fitosanitare, efectuate în entități responsabile de testare, sunt puse în sarcina IP CNSAPSA.
24. Testarea produsului fitosanitar în vederea determinării eficienței se efectuează în baza Îndrumărilor metodice aprobate de Consiliu.
25. Testarea produselor fitosanitare este formată din trei componente și se efectuează, în funcţie de condiţiile de utilizare propuse, în 4 variante și cel puţin 3 repetiții: 
25.1. martor (de control) – varianta netratată;
25.2. produsul fitosanitar solicitat pentru testare în minimum 2 doze (se consideră două variante);
25.3. varianta etalon. 
26. Produsele fitosanitare incluse în Programul de testare și care conțin o substanță activă nouă, sunt supuse testării, în funcție de condițiile climaterice, timp de 2 – 3 cicluri de vegetație. Produsele fitosanitare ale căror substanţă activă este cunoscută sub alte forme preparative (produse analogice) se testează timp de 1 – 2 cicluri de vegetație.
27. Suprafața parcelelor, în cazul testării, se stabilește după cum urmează:
27.1. pentru culturile prășitoare – 100 m2;
27.2. pentru culturile dense (grâu, orz, mazăre, lucernă etc.) şi legumicole – 50 m2;
27.3. pentru vița de vie – 20 – 30 plante/butuci;
27.4. pentru pomii fructiferi – 8 – 10 plante/pomi.
28. În baza rezultatelor testărilor efectuate conform pct. 24, entitățile publice responsabile de testare elaborează raportul de eficiență.
29. Dacă rezultatele testării confirmă eficiența produsului fitosanitar, raportul este însoțit de recomandările privind utilizarea acestuia. În caz contrar, raportul consemnează neconfirmarea eficienței și motivele acesteia.
30. Raportul se prezintă IP CNSAPSA, în două exemplare până la data de 30 noiembrie a anului de testare a produsului fitosanitar respectiv.
31. Entitatea responsabilă de testare are obligația de a notifica IP CNSAPSA, în termen de 3 zile de la data survenirii, despre imposibilitatea de a îndeplini condițiile contractuale stabilite în baza Programului de testare. În această situație, IP CNSAPSA informează, la rândul său, solicitantul.
32. IP CNSAPSA consolidează rapoartele primite privind rezultatele testelor de eficiență într-un aviz.
33. Entitatea responsabilă de efectuarea testărilor produselor fitosanitare care nu a prezentat raportul sau o justificare motivată privind neefectuarea testărilor, este suspendată din procesul de testare. Testarea produsului fitosanitar se realizează în conformitate cu Nomenclatorul serviciilor prestate de IP CNSAPSA, fiind asigurată de solicitant prin transfer bancar, în baza contractelor de colaborare tehnico-științifică încheiate cu IP CNSAPSA și cu entitățile subcontractante.
34. Evaluările pericolelor și riscurilor pentru sănătatea umană și mediu ale produselor fitosanitare se efectuează de către Inspectoratului pentru Protecția Mediului și Agenției Naționale pentru Sănătate Publică, în baza dosarului și informațiilor prezentate de solicitant.
35. Agenția Națională pentru Sănătate Publică stabilește categoria de pericol a produselor fitosanitare, în conformitate cu prevederile Legii nr. 277/2018 privind substanțele chimice, prin evaluarea indicatorilor toxicității acute și atribuie produsului categoria de pericol corespunzătoare celui mai sever efect toxic identificat.
36. IP CNSAPSA asigură plata pentru evaluarea dosarelor și emiterea avizelor de sănătate și mediu, conform contractelor încheiate între părți. 
37. Producția agricolă obținută de pe loturile unde au fost efectuate testările cu produse fitosanitare, până la înregistrarea acestora, este supusă nimicirii sau valorificare conform procedurii stabilite de către Agenția Națională pentru Siguranța Alimentelor.
CAPITOLUL V
AUTORIZAREA ȘI ÎNREGISTRAREA PRODUSULUI FITOSANITAR
38. Produsele fitosanitare sunt supuse autorizării în baza avizelor favorabile emise de către IP CNSAPSA, Agenția Națională pentru Sănătate Publică și Inspectoratul pentru Protecția Mediului. 
39. Autorizația pentru produs fitosanitar, urmare a deciziei Consiliului, se eliberează de către directorul IP CNSAPSA în termen de 5 zile lucrătoare de la data adoptării deciziei Consiliului, după achitarea serviciilor în conformitate cu Nomenclatorul serviciilor prestate.
40. Modelul autorizației este prevăzut în anexa nr. 1.
41. Urmare a eliberării autorizației, produsul fitosanitar este înscris în Registrul de stat.
42. Înregistrarea reprezintă etapa finală a procesului de autorizare. Autorizația se acordă pe un termen de 7 ani și este însoțită de atribuirea unui număr de înregistrare.
43. Contestarea deciziei de autorizare se realizează în conformitate cu prevederile și termenele stabilite de Codul administrativ al Republicii Moldova nr. 116/2018.
CAPITOLUL VI 
EXTINDEREA AUTORIZAȚIEI PENTRU ALTE UTILIZĂRI
44. În baza concluziilor și recomandărilor a testării produsului fitosanitar solicitantul, entitățile, care desfășoară activitate în domeniul agricol, asociațiile de producători în domeniul agricol, pot propune spre examinare IP CNSAPSA extinderea utilizării unui produs fitosanitar.
45. Extinderea utilizării produsului fitosanitar este însoțit de testele de eficiență asupra culturii sau organismelor dăunătoare și avizelor favorabile emise de către Agenția Națională pentru Sănătate Publică și Inspectoratul pentru Protecția Mediului.
46. Extinderea autorizației pentru utilizările minore aprobate de autoritatea competentă de elaborare a politicilor se efectuează fără solicitarea testelor de eficiență, în cazul în care produsul a fost autorizat conform principiilor uniforme prevăzute în anexa nr. 1 la Hotărârea Guvernului nr. 420/2025.
47. Decizia privind extinderea autorizației ține de competența Consiliului.
48. Extinderea este consemnată în autorizație. Termenul de extindere a domeniului de autorizare nu poate depăși termenul de autorizare prestabilit.

































Anexa nr. 1 la Regulamentul privind procedura
de testare, autorizare și înregistrare a produselor fitosanitare
IP CENTRUL NAȚIONAL SĂNĂTATEA ANIMALELOR, PLANTELOR ȘI SIGURANȚA ALIMENTELOR
Autorizație pentru produs fitosanitar
nr. ______


În baza deciziei Consiliului republican interdepartamental pentru aprobarea produselor fitosanitare și fertilizante, adoptată în ședința din ________________________, se autorizează folosirea în agricultură și/sau silvicultură a produsului descris mai jos.
Denumirea comercială _________________________________________
Solicitantul __________________________________________________
Producător __________________________________________________
Forma preparativă _____________________________________________
Substanța activă, conținutul _____________________________________
Modul de utilizare:
	Cultura
	Agentul patogen
	Doza utilizată

	
	
	


Termenul de autorizare ________________________________________.
Categoria de pericol de toxicitate acută orală, om ___________________.
Măsuri de securitate și sănătate în muncă conforme prevederilor cadrului normativ din domeniul securității și sănătății în muncă.
Orice modificare majoră în compoziția produsului fitosanitar face obiectul unei noi cereri de autorizare.

Directorul IP Centrul Național Sănătatea 
Animalelor, Plantelor și Siguranța Alimentelor

Eliberat la ___________________


Anexa nr. 2
la Hotărârea Guvernului nr. ____/2026
Modificările
ce se operează în unele hotărâri ale Guvernului
1. Hotărârea Guvernului nr. 200/1995 despre aprobarea Regulamentului cu privire la tarifele pentru executarea lucrărilor de cercetare-testare-experimentare a produselor de uz fitosanitar şi a fertilizanţilor şi modul de utilizare a mijloacelor băneşti acumulate (Monitorul Oficial al Republicii Moldova, 1995, nr.23, art. 190), cu modificările ulterioare, se modifică după cum urmează:
1.1. Denumirea hotărârii va avea următorul cuprins:
„Hotărârea Guvernului nr. 200/1995 despre aprobarea Regulamentului cu privire la tarifele pentru executarea testării produselor fitosanitare şi fertilizante şi modul de utilizare a resurselor financiare acumulate”.
1.2. Preambulul va avea următorul cuprins:
„În scopul executării testării, autorizării și înregistrării produselor fitosanitare şi fertilizante, Guvernul Republicii Moldova HOTĂRĂŞTE:”;
1.3. La pct. 1, cuvintele „lucrărilor de cercetare-testare-experimentare a produselor de uz fitosanitar şi a fertilizanţilor”, se substituie cu cuvintele „lucrărilor de testare a produselor fitosanitare şi fertilizante”, iar cuvintele „mijloacelor băneşti” se substituie cu cuvintele „resurselor financiare”;
1.4. Pct. 2 va avea următorul cuprins:
„2. Resursele financiare ale IP Centrul Naţional Sănătatea Animalelor, Plantelor și Siguranța Alimentelor, pentru testarea și autorizarea produselor fitosanitare şi fertilizante, se acumulează din taxele tarifare percepute pentru executarea serviciilor de testare, autorizare, înregistrare şi reînregistrare a produselor fitosanitare şi fertilizante.”;
1.5. În Anexă:
1.5.1. Denumirea anexei va avea următorul cuprins:
„Regulament cu privire la tarifele pentru executarea testării produselor fitosanitare şi fertilizante şi modul de utilizare a resurselor financiare acumulate.”;
1.5.2. La pct. 1, textul „Centrul de stat pentru atestarea şi omologarea produselor de uz fitosanitar şi a fertilizanţilor (în continuare - Centrul de stat) lucrărilor de cercetare-testare-experimentare, omologare, înregistrare şi reînregistrare a produselor de uz fitosanitar şi a fertilizanţilor” se substituie cu textul „Instituţia Publică Centrul Naţional Sănătatea Animalelor, Plantelor şi Siguranţa Alimentelor (în continuare – IP CNSAPSA) lucrărilor de testare, autorizare, înregistrare şi reînregistrare a produselor fitosanitare şi fertilizante”.
1.5.3. Pe tot parcursul textului:
1.5.3.1. cuvintele „Centrul de stat”, la orice formă gramaticală, se substituie cu cuvintele „IP CNSAPSA”;
1.5.3.2. textul „cercetare-testare experimentare, omologare, înregistrare şi reînregistrare de stat a produselor de uz fitosanitar şi a fertilizanţilor”, la orice formă gramaticală, se substituie cu textul „testare, autorizare, înregistrare şi reînregistrare a produselor fitosanitare şi fertilizante”, la forma gramaticală corespunzătoare;
1.5.3.3. cuvintele „produse de uz fitosanitar şi fertilizanţi”, la orice formă gramaticală, se substituie cu cuvintele „produse fitosanitare și fertilizante”, la forma gramaticală corespunzătoare;
1.5.3.4. textul „cercetării-testării-experimentării şi expertizei”, la orice formă gramaticală, se substituie cu cuvintele „testării și înregistrării”, la forma gramaticală corespunzătoare;
1.5.3.5. sintagma „Ministerul Agriculturii şi Industriei Alimentare” se substituie cu sintagma „Agenția Națională pentru Siguranța Alimentelor”;
1.6. La Anexa la Regulamentul cu privire la tarifele pentru executarea lucrărilor de cercetare-testare-experimentare a produselor de uz fitosanitar şi a fertilizanţilor şi modul de utilizare a mijloacelor băneşti acumulate.
1.6.1. Denumirea anexei va avea următorul cuprins:
„Tarifele pentru executarea testării produselor fitosanitare şi fertilizante”;
1.6.2. Cuvintele „Omologarea şi înregistrarea de stat” din rândul trei coloana doi se substituie cu cuvintele „Autorizarea și înregistrarea în Registrul de stat”;
1.6.3. Pe tot parcursul textului din tabel,
1.6.3.1. cuvintele „produs de uz fitosanitar”, „produs de uz fitosanitar şi/sau fertilizant”, „produsului de uz fitosanitar sau ale fertilizantului”, la orice formă gramaticală, se substituie cu cuvintele „produse fitosanitare”, la forma gramaticală corespunzătoare;
1.6.3.2. cuvintele „Certificatul de omologare”, la orice formă gramaticală, se substituie cu cuvintele „Autorizaţie pentru produs fitosanitar”, la forma gramaticală corespunzătoare;
1.6.3.3. textele „cercetarea-testarea-experimentarea de stat”, „cercetării-testării-experimentării”, „cercetărilor-testărilor-experimentărilor” şi „cercetare-testare-experimentare” se substituie cu cuvântul „testare”, la forma gramaticală corespunzătoare;
1.6.3.4. cuvintele „omologat și înregistrat” și „omologare” se substituie cu cuvintele „autorizat și înregistrat” și „autorizare”, la forma gramaticală corespunzătoare;
1.6.3.5. cuvintele „extinderea sferei de utilizare la o altă cultură” și „extinderea sferei de utilizare”, la orice formă gramaticală, se substituie cu cuvintele „extinderea autorizației pentru alte utilizări”, la forma gramaticală corespunzătoare;
1.6.6. rândul 30, coloana 2 va avea următorul cuprins:
„c) pentru utilizările minore.”
2. Hotărârea Guvernului nr. 1045/2005 pentru aprobarea Regulamentului cu privire la importul, stocarea, comercializarea şi utilizarea produselor de uz fitosanitar şi a fertilizanţilor (Monitorul Oficial al Republicii Moldova, 2005, nr. 135-138, art. 1128), cu modificările ulterioare, se modifică după cum urmează:
2.1. Pe tot parcursul textului cuvintele „produselor de uz fitosanitar şi a fertilizanţilor”, „produse de uz fitosanitar și fertilizanți”, „produselor de uz fitosanitar şi al fertilizanţilor”, „produse de uz fitosanitar și/sau fertilizanți”, „produsului de uz fitosanitar sau a fertilizantului”, „produse de uz fitosanitar sau fertilizanţi”, „produse de uz fitosanitar şi de fertilizanţi”, „produse de uz fitosanitar sau de fertilizanţi”, „produselor de uz fitosanitar şi ale fertilizanţilor”; „produselor de uz fitosanitar, şi a fertilizanţilor”, „produsele de uz fitosanitar şi la fertilizanţi”, „produsele de uz fitosanitar şi fertilizanţi”, „oricărui produs de uz fitosanitar sau a fertilizantului”, „produse de uz fitosanitar și cu fertilizanți”, la orice formă gramaticală, se substituie cu cuvintele „produse fitosanitare și fertilizante” la forma gramaticală corespunzătoare;
2.2. Pe tot parcursul textului cuvintele „produse de uz fitosanitar”, „produselor de uz fitosanitar”, „produsele de uz fitosanitar”, „produsului de uz fitosanitar”, „produsele de uz fitosanitar”, la orice formă gramaticală, se substituie cu cuvintele „produse fitosanitare” la forma gramaticală corespunzătoare;
2.3. Pe tot parcursul textului cuvintele „fertilizanţi” și „fertilizanților”, la orice formă gramaticală, se substituie cu cuvintele „produse fertilizante”, la forma gramaticală corespunzătoare;
2.4. Pe tot parcursul textului, textul „Centrul de Stat pentru Atestarea şi Omologarea Produselor de Uz Fitosanitar şi a Fertilizanţilor” şi cuvintele „Centrul de Stat”, la orice formă gramaticală, se substituie cu textul „Instituţia Publică Centrul Naţional Sănătatea Animalelor, Plantelor şi Siguranţa Alimentelor”, la forma gramaticală corespunzătoare;
2.5. Pe tot parcursul textului, cuvintele „omologat” și „omologare”, la orice formă gramaticală, se substituie, respectiv, cu cuvintele „omologat/autorizat” și „omologare/autorizare”, la forma gramaticală corespunzătoare;
2.6. Pe tot parcursul textului, textul „Ministerul Agriculturii, Dezvoltării Regionale şi Mediului”, la orice formă gramaticală, se substituie cu textul „Ministerul Agriculturii şi Industriei Alimentare”, la forma gramaticală corespunzătoare, iar textul „Ministerul Sănătăţii, Muncii şi Protecţiei Sociale”, la orice formă gramaticală – cu textul „Ministerul Sănătăţii”, la forma gramaticală corespunzătoare.
3. Hotărârea Guvernului nr. 524/2024 cu privire la organizarea și funcționarea Instituției Publice Centrul Național Sănătatea Animalelor, Plantelor și Siguranța Alimentelor (Monitorul Oficial al Republicii Moldova, 2024, nr. 361-363, art. 683), cu modificările ulterioare, se modifică după cum urmează:
3.1. la subpct. 7.4. din Hotărârea de Guvernului nr. 524/2024, la pct. 10 din anexa nr. 1 la acesta și titlul din anexa nr. 4 cuvintele „Consiliului republican interdepartamental pentru aprobarea produselor de uz fitosanitar și a fertilizanților”, la orice formă gramaticală, se substituie cu cuvintele „Consiliului republican interdepartamental pentru aprobarea produselor fitosanitare și fertilizante”, la forma gramaticală corespunzătoare;
3.2. La anexa nr. 4:
3.2.1. Cuvintele „produselor de uz fitosanitar”, la orice formă gramaticală, se substituie cu cuvintele „produse fitosanitare” la forma gramaticală corespunzătoare;
[bookmark: _GoBack]3.2.2. la subpct. 10.3, textul „programului de cercetare-testare-experimentare de stat a produselor de uz fitosanitar și a fertilizanților” se substituie cu cuvintele „programului de testare”.

